b'\n_START_ARTICLE_\nVelika nagrada Portugalske 1994\n_START_SECTION_\nPred dirko\n_START_PARAGRAPH_\nV Lotus se je vrnil Philippe Adams, ki je pla\xc4\x8deval za svoj sede\xc5\xbe v mo\xc5\xa1tvu. Za Michaela Schumacherja, vodilnega v dirka\xc5\xa1kem prvenstvu, je bila to druga in zadnja dirka prepovedi zaradi kazni na dirki za Veliko nagrado Velike Britanije, ponovno ga je zamenjal JJ Lehto.\n_START_SECTION_\nKvalifikacije\n_START_PARAGRAPH_\nGerhard Berger je osvojil najbolj\xc5\xa1i \xc5\xa1tartni polo\xc5\xbeaj, drugo \xc5\xa1tartno mesto je osvojil Damon Hill, v drugo vrsto sta se uvrstila David Coulthard in Mika H\xc3\xa4kkinen, do desetega mesta pa so se zvrstili \xc5\xa1e Jean Alesi, Ukjo Katajama, Martin Brundle, Rubens Barrichello, Heinz-Harald Frentzen in Jos Verstappen.\n_START_SECTION_\nDirka\n_START_PARAGRAPH_\nNa \xc5\xa1tartu je povedel Berger, sledila pa sta mu oba dirka\xc4\x8da Williams-Renaulta, toda vodstvo je trajalo le do osmega kroga, ko je na Ferrariju de tedaj vodilnega Avstrijca odpovedal menjalnik. Coulthard je tako prevzel vodstvo do svojega prvega postanka, ko se je na prvo mesto prebil Alesi. Nato je ob njegovem postanku v boksih za nekaj krogov vodstvo prevzel Barrichello, po koncu prvih postankov pa je bil v vodstvu ponovno Coulthard. Ob prehitevanju zaostalega dirka\xc4\x8da za krog ga je odneslo z idealne linije, kar je izkoristil njegov mo\xc5\xa1tveni kolega Hill in se prebil v vodstvo. Hill je zadr\xc5\xbeal vodstvo do konca in z dvema zmagama izkoristil odsotnost vodilnega v prvenstvu Schumacherja, Coulthard je bil drugi, H\xc3\xa4kkinen tretji, Barrichello \xc4\x8detrti, to\xc4\x8dke pa sta osvojila \xc5\xa1e Verstappen in Brundle.'